Návrh

Komuniké

Vláda Slovenskej republiky na zasadnutí dňa...................... prerokovala a vzala na vedomie Správu z kontroly plnenia uznesení vlády, splatných v III. štvrťroku 2004, so zameraním na kontrolu plnenia uznesení vlády, týkajúcich sa zahraničných  pracovných ciest štátnych zamestnancov a dodržiavania príslušných právnych predpisov vo vybraných ministerstvách.

	Kontrolu vykonal Úrad vlády SR na základe uznesenia vlády SR č. 646/2004, ktorým bolo schválené Zameranie kontrolnej činnosti ÚV SR na II. polrok 2004. Cieľom kontroly bolo zistiť vecné a časové plnenie úloh vybraných uznesení vlády. Osobitne sa zamerať na dodržiavanie príslušných právnych predpisov, opodstatnenosť zahraničných pracovných ciest,  ich prínos a stav realizácie úloh vyplývajúcich z týchto ciest. V prípade zistených nedostatkov zabezpečiť prijatie opatrení na ich odstránenie.

	Správa z kontroly v časti A. obsahuje stav plnenia úloh z uznesení vlády splatných                v  III. štvrťroku 2004. Z 432 termínovaných úloh a  splatných v kontrolovanom období sa tri  úlohy (0,7 %) nesplnili. Podiel netermínovaných úloh predstavuje 75,2 % zo všetkých úloh.

Zo súhrnných výsledkov správy v časti B. z kontroly plnenia uznesení vlády týkajúcich sa  ZPC zamestnancov štátnej správy vyplýva, že 14 ministerstiev za obdobie od 1. 1. 2003 do 30. 9. 2004 vynaložilo na ZPC celkom 376,5 mil. Sk, pričom náklady na jedného účastníka predstavovali 14.837,- Sk. 

Kontrolované ministerstvá v stanovenom termíne vypracovali nový interný predpis v zmysle uznesenia vlády SR č. 300/1998, ktorý usmernil proces prípravy, realizácie, vyhodnocovania a kontroly ZPC. Z hľadiska vecného sa preukázali rozdiely v kvalite predpisu, najmä v oblasti plánovania ZPC, ich vyhodnocovania a kontroly, s nadväzným dopadom na vecnú úroveň plnenia úloh uznesení vlády. 

Realizované ZPC boli v súlade s rámcovými prioritami a v podstatnej časti kontrolovaných ZPC sa dosiahli stanovené ciele a prínosy z ich uskutočnenia. V niektorých prípadoch spisová dokumentácia ZPC nebola úplná, keď neobsahovala všetky náležitosti v zmysle interných predpisov - dostatočné zdôvodnenie ich uskutočnenia, konkrétne formulovanie prínosov z ich realizácie, konkrétne opatrenia – úlohy s určením termínov a zodpovedných osôb za využitie poznatkov z ciest.

V rámci prerokovania protokolov o výsledkoch kontroly bolo uložené ministerstvám prijať opatrenia na odstránenie zistených nedostatkov. Z úrovne vlády bolo prijaté opatrenie na odstránenie zistených nedostatkov.